Malema, Ndlozi se aanrandingsverhoor uitgestelJulius Malema en Mbuyiseni Ndlozi in die beskuldigdebank (9 Maart 2021) (Foto: EFF/Twitter) Die verhoor van Julius Malema, leier van die EFF, en Mbuyiseni Ndlozi, EFF-LP, is vandag in die Randburgse landdroshof uitgestel tot 1 Julie 2021. Die twee verskyn vir die beweerde aanranding van ’n SAPD-kolonel, Johannes Venter. Die uitstel kom nadat van die getuies wat môre voor die hof sou verskyn, aangedui het dat hulle ongesteld is. Die hof het vandag gehoor dat die oorspronklike saakdossier nie net verdwyn het nie, maar ook dat daar met van die fotobewysstukke gepeuter is. “Dit is uiters kommerwekkend dat ’n polisielid wat net sy werk probeer doen het, nou ’n slagoffer van skynbare onbevoegdheid onder sy eie kollegas geword het,” sê Jacques Broodryk, AfriForum se bestuurder van veldtogte. “Dit is ook hoogs verdag dat bewysstukke juis by ’n saak teen Malema verdwyn.” AfriForum se privaatvervolgingseenheid sal voortgaan om die saak te monitor. ’n Voormalige werknemer van die begraafplaas waar die voorval plaasgevind het, Deon Klingbiel, het Dinsdag in die hof getuig oor hoe die kringtelevisiemateriaal oor die voorval bewaar is. Klingbiel het ook getuig dat hy die beeldmateriaal meer as een keer aan die polisie moes verskaf omdat die saakdossier glo verdwyn het. Maroela Media het vroeër berig Malema en Ndlozi het na bewering ’n senior polisieman in uniform, lt.kol. Johan Venter, in April 2018 by Winnie Madikizela-Mandela se begrafnis aangerand. Die voorval is op kringtelevisiekameras vasgevang. Kol. James Bronkhorst, ’n polisiebeampte wat by die polisie se interne ondersoek na die voorval betrokke was, het ook getuig dat Venter volgens hom die situasie korrek hanteer het deur Malema se motor voor te keer om toe te sien dat die nodige veiligheidsmaatreëls tydens die begrafnis toegepas word. Malema beweer dat Venter hom probeer verhoed het om die begrafnis by te woon.